In 2021 Reeds 3 462 Christene In Nigerië Vermoor - Joy! Digital
In Nigerië is 3 462 Christene reeds in die eerste helfte van hierdie jaar met geweld doodgemaak. Dit is volgens 'n verslag van 'n internasionale burgerregtebeweging. Dit is 'n skokkende getal wat die dodetal (3 530) in 2020 al amper oortref. "Christelike boeredorpies word herhaaldelik aangeval, tienduisende mense het die afgelope 20 jaar gesterf," het International Christian Concern (ICC) gesê.
Fulani-herders, wat ekstremistiese Moslem-groepe steun, is verantwoordelik vir die meeste moorde op Christene: 1 909 Christene is deur hulle vermoor. Ander ekstremistiese Moslem-groepe soos Boko Haram en ISWAP ('n tak van die Islamitiese Staat) het meer as 1 000 gedood. "Boonop het honderdduisende Christene alles verloor wat hulle gehad het en is hulle nou vlugtelinge," het die ICC gesê.
Die organisasie het gesê dat dit skokkend is dat dié wat verantwoordelik is vir die slagtings, daarmee wegkom. "Die oorlewendes en familielede van slagoffers word deur die regering van Nigerië in die steek gelaat."